୨୧ ଜିଲ୍ଲାରେ ନିୟନ୍ତ୍ରଣରେ କରୋନା, ୯ ଜିଲ୍ଲା ପାଇଁ ରହିଛି ଟେନସନ୍ : ଆଜି ରାଜ୍ୟ ସରକାର ଘୋଷଣା କରିବେ ଜୁଲାଇ ରଣନୀତି - Prameya News7\n୨୧ ଜିଲ୍ଲାରେ ନିୟନ୍ତ୍ରଣରେ କରୋନା, ୯ ଜିଲ୍ଲା ପାଇଁ ରହିଛି ଟେନସନ୍ : ଆଜି ରାଜ୍ୟ ସରକାର ଘୋଷଣା କରିବେ ଜୁଲାଇ ରଣନୀତି\nଭୁବନେଶ୍ୱର ୩୦।୦୬ : ଆଜି ଆସିବ ଜୁଲାଇ ଗାଇଡ ଲାଇନ। ଅନଲକକୁ ରାଜ୍ୟ ସରକାର ଯିବେ ନା ପୁଣି ସେହି ଆଂଶିକ ଲକଡାଉନ ଷ୍ଟ୍ରାଟେଜି ଆପଣାଇବେ ? ସଂକ୍ରମଣ ହାର ଅଧିକ ଥିବା ଜିଲା ପାଇଁ କି ରଣନୀତି ଅପଣାଇବେ । ଏସବୁ ନେଇ ଏବେ ଚର୍ଚ୍ଚା । କାରଣ କିଛି ଜିଲ୍ଲାରେ ସଂକ୍ରମଣ ହାର ଅଧିକା ରହିବା ଚିନ୍ତାର କାରଣ ହୋଇଛି । ଏତିକି ବେଳେ ରାଜ୍ୟ ସରକାର ଆଜି ଆଣିବାକୁ ଯାଉଛନ୍ତି ଜୁଲାଇ ମାସ ପାଇଁ ଗାଇଡଲାଇନ ।\nସେପଟେ ଜୁଲାଇ ୩୧ ତାରିଖ ଯାଏଁ କରୋନା କଟକଣା କଡ଼ାକଡ଼ି ପାଳନ କରିବା ଲାଗି କେନ୍ଦ୍ର, ସବୁ ରାଜ୍ୟ ଓ କେନ୍ଦ୍ର ଶାସିତ ଅଞ୍ଚଳକୁ ତାଗିଦ କରିଛି। କେନ୍ଦ୍ର ଗୃମ ନ୍ତ୍ରଣାଳୟ ସମସ୍ତ ରାଜ୍ୟ ଓ କେନ୍ଦ୍ର ଶାସିତ ଅଞ୍ଚଳକୁ ଚିଠି ଲେଖି ଜଣାଇଛି। ବିପର୍ଯ୍ୟୟ ପ୍ରଶମନ ଆଇନ ୨୦୦୫ ଆଧାରରେ କୋଭିଡ କଟକଣାକୁ ପାଳନ କରିବା ଲାଗି ଗୃହ ମନ୍ତ୍ରଣାଳୟ ଜଣାଇଛି। କୋଭିଡ ମାମଲା ଖସୁଥିବାରୁ କିଛି ରାଜ୍ୟ କଟକଣା କୋହଳ କରୁଛନ୍ତି। ତେବେ ସ୍ଥିତିକୁ ଦେଖି ସତର୍କତାମୂଳକ ପଦକ୍ଷେପ ନେବା ଲାଗି କେନ୍ଦ୍ର ସତର୍କ କରିଦେଇଛି। ଗୃହ ସଚିବ ଅଜୟ ଭାଲ୍ଲା ଏନେଇ ସମସ୍ତ ରାଜ୍ୟକୁ ଚିଠି ଲେଖିଛନ୍ତି।\nସେହିପରି ଆଜି ଆସିବ ଜୁଲାଇ ମାସ ଲାଗି ଗାଇଡଲାଇନ୍। ତେବେ ୨୧ ଜିଲ୍ଲାରେ ବର୍ତ୍ତମାନ ଟି.ପି.ଆର. ୫ ପ୍ରତିଶତ ତଳେ ଥିବାରୁ ଏସବୁ ଜିଲ୍ଲାରେ ଅନେକ କଟକଣା କୋହଳ କରିପାରନ୍ତି ସରକାର। ଏ- କାଟାଗୋରୀରେ ଆସୁଥିବା ୧୭ ଜିଲ୍ଲା ସହ ଆଉ ୪ ଜିଲ୍ଲାକୁ ସାମିଲ କରି ସେଠି ବସ୍ ଚଳାଚଳ ହେବା ସହ ଦୋକାନ ଖୋଲିବା ଅବଧି ବଢ଼ାଯାଇପାରେ। ହେଲେ କଟକ, ଖୋର୍ଦ୍ଧା, ବାଲେଶ୍ବର, ପୁରୀ ଓ ମୟୁରଭଞ୍ଜ ଭଳି ୫ ଜିଲ୍ଲାରେ ଟି.ପି.ଆର. ୭ ପ୍ରତିଶତ ଉପରେ ଥିବାରୁ ଏସବୁ ଜିଲ୍ଲାରେ ସଂକ୍ରମଣ କମାଇବାକୁ ସରକାରଙ୍କ ସ୍ବତନ୍ତ୍ର ଫୋକସ ରହିପାରେ।
